b'\n_START_ARTICLE_\nKiralnost (kemija)\n_START_PARAGRAPH_\nKiralnost (gr\xc4\x8d. \xcf\x87\xce\xb5\xce\xaf\xcf\x81: ruka) je svojstvo koje imaju likovi i tijela koje se o\xc4\x8dituje u tome da se zbog nesimetri\xc4\x8dnosti prostornog rasporeda atoma ili molekula izvornik ne mo\xc5\xbee poklopiti sa svojom zrcalnom slikom odnosno zrcalnim prostornim oblikom, bez obzira na to kakve pomake ili zakrete napravili s njima. _NEWLINE_Sredi\xc5\xa1te kiralne molekule je asimetri\xc4\x8dno. Molekule s dva, tri ili n kiralnih sredi\xc5\xa1ta imaju 2\xe2\x81\xbf stereoizomera.  Ako ove molekule s vi\xc5\xa1e od dva kiralna sredi\xc5\xa1ta posjeduju ravninu simetrije, onda su akiralne. Primjer akiralnih molekula su molekule vode, kisika, du\xc5\xa1ika, metana, ugljikovog dioksida, ugljikovog monoksida i dr. Primjeri kiralnih molekula su molekule ve\xc4\x87ine aminokiselina, \xc5\xa1e\xc4\x87era, nukleinskih kiselina i dr._NEWLINE_Molekule \xc5\xbeivog svijeta kao \xc5\xa1to su bjelan\xc4\x8devine i nukleinske kiseline homokiralne su, \xc5\xa1to zna\xc4\x8di da u prirodi postoji samo izvornik i da su jedine, odnosno da ne postoji njihova zrcalna slika. Homokiralnost ima va\xc5\xbenost u razvoju novih lijekova. Naj\xc4\x8de\xc5\xa1\xc4\x87i je slu\xc4\x8daj kod organskih molekula u kojima je ugljikov atom gra\xc4\x91en nesimetri\xc4\x8dno, odnosno, na nj su vezana \xc4\x8detiri razli\xc4\x8dita atoma ili atomske grupe.  I drugi kemijski elementi mogu biti kiralni, poput du\xc5\xa1ika, fosfora, sumpora i drugih, kad su na njihovim atomima vezana \xc4\x8detiri razl\xc4\x8dita supstituenta koji su usmjereni u vrhove tetraedra._NEWLINE_Na ve\xc4\x87oj razini primjer su lijeva i desna ruka. Kiralne su i molekule kao \xc5\xa1to su aminokiseline, \xc5\xa1e\xc4\x87eri, hormoni._NEWLINE_Ono po \xc4\x8demu se Kiralne molekule razlikuju jest opti\xc4\x8dka aktivnost, pa prvi izomer zakre\xc4\x87e ravninu polariziranog svjetla u lijevo, a drugi u desno, kao \xc5\xa1to se pona\xc5\xa1aju enantiomerna dva oblika mlije\xc4\x8dne kiseline. Pomije\xc5\xa1amo li u smjesu jednake dijelove lijevog i desnog izomera dobijamo racemat. Opti\xc4\x8dka aktivnost je nu\xc5\xbean i dovoljan uvjet opti\xc4\x8dke aktivnosti._NEWLINE_Kemijski spojevi kod kojih se izvorni lik i zrcalni odraz razlikuju (kiralni spojevi) jesu izomeri ili stereoizomeri._NEWLINE_Op\xc4\x87i sustav ozna\xc4\x8davanja kiralnih molekula razvio je hrvatski kemi\xc4\x8dar, nobelovac Vladimir Prelog i britanski kemi\xc4\x8dari Robert Sidney Cahn i Christopher Kelk Ingold.'